पाएं अपने शहर की ताज़ा ख़बरें और फ्री ई-पेपरडाउनलोड करें
पंजाब के मोहाली शहर में आज फेज-2 की ईएसआई डिस्पेंसरी में बनाए गए वैक्सीनेशन सेंटर पर वैक्सीन डोज लेने के लिए भारी संख्या में आए लोगों की ओर से पहले उन्हें टीका लगाने के लिए हुए हंगामा के बाद पुलिस को बुलाना पड़ा। पुलिस के आने के बाद लोगों को लाइनों में लगाया गया और उसके बाद ही वैक्सीनेशन का काम शुरू हो सका।
ट्राईसिटी में जिस तरह से कोरोना संक्रमण का प्रकोप बढ़ रहा है, उसके कारण अब लोगों में भय का वातावरण बन गया है। इसका उदाहरण फेज-2 में लगाए गए वैक्सीनेशन सेंटर पर देखने को मिला। लोगों को आज बताया गया था कि यहां पर वैक्सीन की डोज लगाई जानी है उसके बाद यहां लोग पहुंच गए। उसके बाद वे डोज लेने के लिए सेंटर पर भीड़ लगाने लगे और उन्होंने कोई सोशल डिस्टेंसिंग का ख्याल नहीं रखा। जब सेंटर पर अफरा तफरी की हालत वैक्सीन लगाने को हो गई तो वहां की पार्षद ने पुलिस को फोन करके बुलाया। पीसीआर पार्टी की ओर से मौके पर पहुंचकर भीड़ को शांत किया गया और लोगों को सामाजिक दूरी के नियमों का पालन करवाते हुए एक लाइन में खड़ा किया गया जिसके बाद वैक्सीनेशन का काम शुरू हुआ।
भीड़ बेकाबू हुई तो बंद करना पड़ा टीकाकरण
लोगों की भीड़ को बेकाबू होता हुआ देखकर स्वास्थ्य कर्मचारियों की तरफ से टीकाकरण का काम बीच में ही रोक दिया गया और पहले लोगों को एक लाइन में खड़े होकर सामाजिक दूरी के नियम का पालन करने के लिए कहा गया। लेकिन स्वास्थ्य कर्मचारियों के बार-बार कहने के बाद भी लोगों की तरफ से नियमों का पालन नहीं किया जा रहा था और एक-दूसरे से पहले टीका लगवाने की होड़ में लोग आगे बढ़ते जा रहे थे। जिसके बाद पुलिस को मौके पर बुलाना पड़ा।
वैक्सीनेशन खत्म ना हो जाए इस बात का सता रहा था डर
पिछले दिनों जिले में वैक्सीन डोज की कमी को देखते हुए लोगों के मन में यह डर था कि अगर वैक्सीन खत्म हो गई तो उन्हें टीका नहीं लग पाएगा। इसी के चलते एक दूसरे से पहले टीका लगवाने की होड़ में लोग नियमों का पालन नहीं कर रहे थे।
पार्षद की तरफ से डीसी को लिखा गया पत्र
मोहाली फेज-2 की पार्षद गुरमीत कौर की तरफ से ईएसआई डिस्पेंसरी फेज-2 में बनाए गए वैक्सीनेशन सेंटर में पुख्ता प्रबंध करने के लिए डीसी मोहाली गिरीश दयालन को पत्र लिखा है। जिसमें कहा गया है कि इस डिस्पेंसरी में टीकाकरण के लिए सेंटर बनाया गया है लेकिन यहां पर पुख्ता प्रबंध ना होने के चलते लोगों की भीड़ को क़ाबू करने में मुश्किल होती है और स्वास्थ्य कर्मचारियों के लिए भी परेशानी खड़ी होती है। इसलिए यहां पर टीकाकरण से संबंधित सभी प्रकार के पुख्ता प्रबंध किए जाए ताकि यहां पर टीकाकरण करने वाले स्वास्थ्य कर्मचारियों तथा टीका लगवाने के लिए आने वाले लोगों को परेशानी का सामना ना करना पड़े।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn